Filmfestivalen er navngitt etter en av Trondheims første store kinoer, Kosmorama Theater, som ble grunnlagt i 1910 av filmpioneren Paul Kräusslich. I tillegg til driften av kinoen sin reiste Kraüsslich rundt i hele Norge og festet til film alt fra fisket i Lofoten til verdensmesterskapet på skøyter. I 1906 dokumenterte han kroningen av Kong Haakon VII og dronning Maud i Nidarosdomen i Trondheim, og fikk vist frem filmen sin for publikum allerede tre timer etter begivenheten. I 1908 viste han film for kongefamilien da den bodde på Stiftsgården i Trondheim.